text: Ældre indtager nettet
  15 november 2010 kl. 18.37
  Der har aldrig været flere danskere på internettet end netop nu, oplyser Videnskabsministeriet med baggrund i nye tal fra Danmarks Statistik.
  Det skyldes ikke mindst, at flere ældre bevæger sig ud cyberspace.
  I år har 88 procent af danskerne været på internet inden for tre måneder mod 86 procent i 2009. 
  I aldersgruppen 60 til 74 år er 65 procent på nettet mod 54 procent for to år siden.
   
   - Med de seneste tal om danskernes brug af internettet og it-færdigheder er det tydeligt, at danskerne for alvor er blevet digitale. Jeg synes særligt, at det er glædeligt at se, at grupper, som hidtil har anvendt internettet i relativt lille omfang, herunder de ældre, nu også for alvor tager den digitale verden til sig, siger videnskabsminister Charlotte Sahl-Madsen (K).
  Hun besøgte i dag en datastue i Guderup på Als, hvor pensionister lærer at begå sig i den digitale verden.
  